ઉદયપુરથી લગભગ ત્રણ કિલોમીટર દૂર સ્મારકોનું એક ઓર સ્થળ છે ‘અહાર’. બીજી સદીમાં સીસોદિયા અહોરિયાની તે રાજધાની હતી. અહીં મેવાડના પૂર્વ મહારાણાઓનાં છતરી જેવાં સ્મારકો છે. દરેક સ્મારકની સાથે એક અલગ ગાથા સંકળાયેલી છે. અહીં અહાર ક્ષેત્રનો પ્રાચીન વારસો પ્રદર્શિત કરતું એક સમૃદ્ધ સંગ્રહસ્થાન પણ છે. અહારમાં 10મી સદીમાં બનેલાં બે પ્રાચીન નકશીદાર મંદિર પણ છે. મહારાણા પ્રતાપ જ્યાં મોગલ શહેનશાહ અકબર સામે યાદગાર યુદ્ધ લડ્યા હતા તે હલ્દીઘાટી ઉદયપુર શહેરથી થોડે જ દૂર છે. આ ઐતિહાસિક સ્થળને જોયા વગર ઉદયપુરનો પ્રવાસ અધૂરો જ ગણાય. આ ઘાટી 1576માં મોગલો અને મહારાણા પ્રતાપ વચ્ચે થયેલા ભીષણ અને ઐતિહાસિક યુદ્ધની સાક્ષી છે. આ સ્થળ શહેરથી લગભગ 40 કિલોમીટર દૂર છે. ઉદયપુર શહેરમાં બીજાં કેટલાંક જોવાલાયક સ્થળો છે તેમાં ‘સહેલિયોં કી બાડી’ પણ પ્રખ્યાત છે. પિછૌલા સરોવરની ઉત્તર બાજુએ ફતેહસિંગ સરોવરને કિનારે આ ભવ્ય મહેલ રાજપરિવારની સ્ત્રીઓના આનંદપ્રમોદ માટે બનાવાયો હતો. મહારાણા ફતેહસિંહે તેનું નિર્માણ કરાવ્યું હતું. રાણીઓ અને રાજકુંવરીઓ મોજમજા અને ફરવા અહીં આવતી. ખાસ કરીને ગ્રીષ્મ ઋતુમાં તેમને માટે અહીં એવી વ્યવસ્થા કરાઈ હતી કે અહીંનું વાતાવરણ તેમને શીતળતા આપતું. સુંદર બગીચાની મધ્યમાં બનેલી છતરીઓના કિનારા પર ફુવારા મૂકાયા છે. ફુવારા ચાલુ થતાં અહીં ચોમાસા જેવો માહોલ થઈ જતો. પવનની સાથે આવતી પાણીની વાછંટ શીતળતા બક્ષતી. આ બાગમાં પુરુષોને આવવાની મનાઈ હતી. આજે પણ અહીં પ્રવાસીઓ થોડી વાર માટે એ અનુભવ કરી શકે છે. આ બગીચામાં પણ સુંદર ફુવારા છે. પાછળ એક નાનકડું તળાવ છે. તેમાં ખીલતાં કમળનાં ફૂલ આ વાટિકાના સૌંદર્યમાં ઓર વધારો કરતાં રહે છે. અનેક સ્થળોએ આરસની પશુ-પક્ષીઓની મૂર્તિઓ બનેલી છે.